Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 321/07)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Nuez de Pedroso”

ES Nr.: PDO-ES-02643 — 14.10.2020

ACVN (X) AĢIN ( )

1. Nosaukums vai nosaukumi [ACVN vai AĢIN]

“Nuez de Pedroso”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Nuez de Pedroso” apzīmē valriekstus, kas iegūti no Juglans regia L. sugas stādījumiem vai atsevišķiem kokiem un ko piedāvā patēriņam kā kaltētus nelobītus valriekstus (kuri jānoloba tieši pirms ēšanas) vai valriekstu kodolus (no kuriem ir atdalītas čaulas un iekšējās starpsieniņas).

Valriekstus iegūst gan no vietējām, gan svešzemju šķirnēm. Vietējā valriekstu šķirne ir “Rioja Alta”, bet svešzemju šķirnes ir “Chandler”, “Lara”, “Franquette”, “Hartley”, “Fernor”, “Ferbel” un “Fernette”, kas tika ieviestas un gadu desmitu laikā ir pielāgojušās ģeogrāfiskās vides vidēji augstajiem kalniem un Atlantijas okeāna klimatam. Kopā tās veido vietējas izcelsmes ekotipu kopumu, ko lauksaimnieki gadsimtu gaitā atlasījuši, lai jo īpaši palielinātu ražu un paaugstinātu kvalitāti. Rezultātā šajos valriekstos ir augstāks antioksidantu saturs nekā citos apgabalos iegūtos valriekstos, un tas nodrošina, ka minimālais antioksidantu aktivitātes līmenis ir 115 μmol troloksa/g saskaņā ar DPPH testēšanas metodi (± 10 %).

“Nuez de Pedroso” ir vidēji liels līdz liels, gaišas krāsas lodes formas kaulenis ar vidēji biezu līdz biezu koksnainu endokarpu, kas ļoti izturīgs pret plaisāšanu un no kura var viegli izņemt sēklu, tai nesalūstot.

Sēkla, kas sastāv no divām gandrīz smadzeņu formu atgādinošām krunkainām dīgļlapām (tauriņa apveidā), kuras atdalītas ar perpendikulāru starpsieniņu un divām vai četrām nepilnīgām viltus starpsieniņām, ir vidēja līdz liela izmēra, gaišā līdz vidēji gaišā krāsā, ar dzintara nokrāsām kutikulas daļā, un tai piemīt ļoti intensīvs aromāts, tipiska valriekstu garša, kas ir tīkama un atgādina grauzdējumu, un neliels nesavelkošs rūgtenums, un tai nav pilnīgi nekādas nepatīkamas garšas un smaržas, jo tai raksturīga augsta oksidācijas noturība un tajā neveidojas sasmakums.

“Nuez de Pedroso” valriekstiem ir augsta oksidācijas noturība, kas nozīmē, ka glabāšanas laiks, kurā tie nebojājas, ir ilgāks par gadu.

Iepakošanas laikā kaltētu nelobītu valriekstu diametram jābūt vismaz 28 mm un dabiskajam mitrumam — ne vairāk kā 12 %, un tiem jābūt labā stāvoklī. Kaltētu nelobītu valriekstu iepakojuma maksimālais svars ir 15 kg.

Valriekstu kodolus pārdošanai var piedāvāt veselus vai pāršķeltus, to izmēram jābūt vismaz 8 mm, bet dabiskā mitruma saturam — ne vairāk kā 5 %. Tiem nedrīkst būt trauslas vai sausas daļas vai vietas, kas izbalējušas vai plaši iekrāsojušās, ievērojami kontrastējot ar pārējo kodola krāsu. Ja tā ir, tad nekādā gadījumā nedrīkst būt skarti vairāk nekā 25 % sēklas. Valriekstu kodolu iepakojuma maksimālais svars ir 5 kg.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visam ražošanas procesam, attiecīgā gadījumā arī kaltēšanai un lobīšanai, jānotiek noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ir noteikts, ka pēc 15. maija visi produkti, kas nav laisti tirgū, jāglabā vidē, kurā temperatūra nepārsniedz 8 °C un mitruma līmenis ir no 60 % līdz 75 %. Maksimālais glabāšanas periods beidzas 31. decembrī nākamajā gadā pēc ražas novākšanas.

Iepakošana un marķēšana ir vēl viens svarīgs solis, lai nodrošinātu, ka valrieksti “Nuez de Pedroso” patēriņam ir pieejami perfektā stāvoklī un ka iepakojumā tie netiek sajaukti kopā ar valriekstiem, kas iegūti no citiem avotiem vai nav dabiski kaltēti vai pienācīgi glabāti.

Labi glabāšanas apstākļi (kontrolēta temperatūra un mitruma līmenis), kādos produkts tiek turēts pirms laišanas tirgū, palīdz saglabāt valriekstu “Nuez de Pedroso” ātri šķīstošos un termolabilos antioksidantus, tādējādi palēninot to bojāšanās procesu un pagarinot glabāšanas laiku.

Lai nodrošinātu atbilstību minētajām prasībām, kuru nolūks ir kontrolēt lipīdu bojāšanos pēc kaltēšanas un garantēt produkta izcelsmi un izsekojamību, pārvaldības struktūra vai, ja tādas nav, kompetentā iestāde jāinformē par šādu praksi: glabāšana, iepakošana un marķēšana.

3.6. Ar reģistrēto nosaukumu apzīmētā produkta marķēšanas īpašie noteikumi

Katra veida produkta atsevišķajām etiķetēm jābūt numurētām, un tajās jābūt norādītai šāda informācijai:

1. Aizsargātais cilmes vietas nosaukums “Nuez de Pedroso” un tā logotips;

2. Attiecīgā gadījumā vārdi “nueces en grano” (valriekstu kodoli) un ražas gads.

Visiem produkta ražotājiem un pārstrādātājiem, kuri atbilst specifikācijā noteiktajām prasībām (neatkarīgi no tā, vai tie ietilpst pieteikuma iesniedzēju ražotāju grupā), ir pieejams īpašais logotips, kas identificē produktu.

4. Ģeogrāfiskā apgabala īsa definīcija

Noteiktais ģeogrāfiskais apgabals ir nepārtraukts un viendabīgs, tā kopējā platība ir 1 163 km2, un tajā ietilpst 38 pašvaldību teritorija, kas pieder pie Larjohas [Rioja] autonomā apgabala, konkrētāk:

21 pašvaldības teritorija, kas pieder pie Rioja Alta teritorijas; Santurde, Santurdejo, Berceo, San Millán de la Cogolla, Manzanares de Rioja, Villar de Torre, Villarejo, Estollo, Villaverde de Rioja, Arenzana de Abajo, Arenzana de Arriba, Badarán, Baños de Río Tobía, Bezares, Bobadilla, Camprovín, Cárdenas, Ledesma de la Cogolla, Manjarrés, Santa Coloma un Tricio, un 17 pašvaldību teritorija, kas pieder pie Sierra Rioja Alta teritorijas; Anguiano, Brieva de Cameros, Canales de la Sierra, Castroviejo, Mansilla, Matute, Tobía, Ventrosa, Villavelayo, Viniegra de Abajo, Viniegra de Arriba, Ezcaray, Zorraquín, Valgañón, Pazuengos, Ojacastro un Pedroso (šī pēdējā minētā pašvaldības teritorija ir vieta, kuras nosaukums ietverts produkta nosaukumā).

5. Saikne ar ģeogrāfisko apgabalu

Valriekstu “Nuez de Pedroso” kvalitāte un specifiskās īpašības ir saistītas gan ar dabas faktoriem, gan cilvēkfaktoriem, kas pastāv ģeogrāfiskajā vidē, kurā tos audzē, glabā un iepako.

5.1. Produkta kvalitāte jeb īpašības

Noteiktajā ģeogrāfiskajā apgabalā audzētajiem, kaltētajiem un glabātajiem valriekstiem ir augsta oksidācijas noturība, jo tajos ir augstāks dabisko antioksidantu saturs (par 41,75 μmol troloksa/g vairāk nekā citu veidu rūpnieciski ražotos valriekstos saskaņā ar salīdzinošajiem pētījumiem, ko veicis Taukvielu un eļļu institūts Seviljā), un vidējā antioksidantu aktivitāte ir 124,672 μmol troloksa/g saskaņā ar DPPH testēšanas metodi. Tas ievērojami palīdz palēnināt produkta “Nuez de Pedroso” oksidācijas procesu un tādējādi pagarināt laikposmu, kurā tas patērējams perfektā stāvoklī un kurš ir ilgāks nekā citiem līdzīgiem riekstiem (t. i., līdz gadam, savukārt citiem riekstiem tas ir 3 līdz 6 mēneši).

Ievērojamākās no dabīgajām vielām ar tik augstu antioksidantu aktivitāti ir šķīstošie tokofenoli, sterīni un fenoli, piemēram, flavonoīdi un hidrolizējamie tanīni, kuri “Nuez de Pedroso” valriekstiem piešķir to intensīvo aromātu un tipisko valriekstu garšu, kas ir tīkama, grauzdējumu atgādinoša, ar nelielu rūgtenumu un nesavelkoša, un kuri nodrošina, ka valriekstiem nav pilnīgi nekādas nepatīkamas garšas un smaržas, un kuri kutikulai vai kodola miziņām piešķir okera vai dzintara toņus. Tāpēc šīs biomolekulas ir tik svarīgas produkta kvalitātei, jo tās nošķir to no valriekstiem, kuri audzēti blakus esošajos apgabalos.

Lielā antioksidantu aktivitāte, kura piemīt produktam “Nuez de Pedroso”, salīdzinot ar citiem valriekstiem, apvienojumā ar dabisko kaltēšanas procesu, kas minētās biomolekulas ļauj saglabāt gandrīz neskartas, nodrošina produkta augsto oksidācijas noturību. Tas nozīmē, ka produktam ir ilgāks glabāšanas laiks (produkts perfektā stāvoklī saglabājas vairāk nekā gadu), un glabāšanas laikā — kas var turpināties līdz 31. decembrim nākamajā gadā pēc ražas novākšanas — tas daudz mazāk bojājas un tam nerodas nepatīkama garša vai aromāts.

Valriekstu “Nuez de Pedroso” čaulas kaltēšanas procesā nekļūst trauslākas. Blīvējuma efekts netiek apdraudēts, tāpēc valrieksti labi glabājas, un tiek saglabāta to cietība, kas atvieglo sēklas izņemšanu, jo, ņemot ārā no čaulas, tā nesadrūp.

5.2. Cēloniskā saikne. Dabas faktori

Noteiktais ģeogrāfiskais apgabals ir nepārtraukts un viendabīgs apgabals, kas atrodas Rioja Alta un Sierra de Rioja Alta teritorijā un kas reljefa ziņā ir kalnains. Visā apgabalā valdošie specifiskie augsnes un klimatiskie apstākļi nodrošina kultūraugu — kas koncentrēti rietumu ieleju vēsākajos apgabalos Oja un Najerilla upju un to pieteku vidus/augšējos posmos — pienācīgu attīstību.

Rioja Alta teritorijā nevalda tāds pats Vidusjūras klimats kā pārējā autonomajā apgabalā, jo to nepārprotami ietekmē Atlantijas okeāns (kontinentāls klimats ar izteiktu tendenci uz mērenu vēsumu, jo īpaši kalnos), kā rezultātā veidojas plaša mitra josla ar biežiem un bagātīgiem nokrišņiem.

Iemesls minētajai Atlantijas okeāna ietekmei ir tāds, ka apgabalam raksturīgais reljefs aizsargā to no sausajiem, siltajiem vējiem, kas pūš no dienvidiem. Vidējais kopējais gada nokrišņu daudzums ir lielāks nekā pārējā autonomajā apgabalā (502,55 l/m2), un pavasara nokrišņu daudzums var būt pat divreiz lielāks nekā citos apgabalos. Šis faktors minētajam kultūraugam ir ļoti labvēlīgs, jo, neraugoties uz tā izturību, tas ir ļoti jutīgs pret sausumu, jo īpaši vasarā. Jūnija lietus, kas sakrīt ar ziedēšanas posmu, arī palīdz nodrošināt, ka apgabalā audzētajiem valriekstiem ir pienācīgs izmērs.

Atlantijas okeāna mitrums apgabalā ne tikai rada lielāku nokrišņu daudzumu, bet tam ir arī temperatūru regulējoša ietekme, kā rezultātā temperatūras atšķirība vasarā un ziemā nav tik izteikta kā pārējā autonomajā apgabalā.

Vasaras nav tik siltas kā pārējā autonomajā apgabalā, un tajās vērojamas vētras un augsts relatīvais mitrums, ko izraisa dienas un nakts temperatūras lielā atšķirība. Minētās konkrētās īpašības ir labvēlīgas šā kultūrauga — kas ir tik jutīgs pret vasaras augsto temperatūru — attīstībai. Tā kā valrieksti saulē nesadeg, to čaulas nekļūst tukšas vai bojātas, un kodoli nekļūst tumši vai nepielīp čaulas iekšpusei, tādējādi garantējot valriekstiem “Nuez de Pedroso” raksturīgo gaišo krāsu, izmēru un sēklu vieglo izņemšanu.

Vienlaikus bargās ziemas un maigās vasaras nodrošina vajadzību pēc vismaz 4 mēnešus ilga auksta laikposma un vismaz 4 mēnešus ilga laikposma, kurā vidējā temperatūra pārsniedz 16 °C, tādējādi garantējot koka ziedēšanu nākamajā gadā un augļu pilnīgu un vienmērīgu nogatavošanos līdz rudens ražai. Tas ir ļoti svarīgi turpmākajam dabiskajam kaltēšanas procesam, kā arī nodrošina fenolu un antioksidantu savienojumu augsto saturu. Zinātniskajos pētījumos ir pierādīta saikne starp gatavību un fenolu saturu.

Īpašos pētījumos par fenolu saturu valriekstos ir apstiprināts arī tas, ka pārmērīgam karstumam, sausumam un nelielam augstumam virs jūras līmeņa ir negatīva ietekme. Tas neattiecas uz šim ACVN atbilstīgo apgabalu, jo lielajam kalnainā reljefa augstumam virs jūras līmeņa un apgabala specifiskajiem klimatiskajiem apstākļiem, jo īpaši vēsajām un lietainajām vasarām, ir ļoti būtiska ietekme uz audzētajām un perfekti pielāgotajām šķirnēm. Tam ir pozitīva ietekme, un tā rezultātā kopējais fenolu un dabisko antioksidantu saturs ir augstāks nekā citos reģionos audzētajiem valriekstiem.

Saistībā ar sausajiem, aukstajiem apstākļiem, kas apgabalā vērojami rudenī un ziemā, izmantotais dabiskais kaltēšanas process ir piemērots, lai nodrošinātu valriekstu mitruma satura lēnu un pakāpenisku samazināšanos, neveidojoties sēnēm vai aflatoksīniem, un tādējādi pagarinot to glabāšanas laiku. Lai gan citos apgabalos izmantotais rūpnieciskās kaltēšanas process ilgst vidēji 18 stundas, noteiktajā apgabalā izmantotais dabiskais process ir daudz ilgāks un turpinās vairākas dienas. Ilgums ir atkarīgs no laikapstākļiem kaltēšanas laikā, un tas ir pierādījums saiknei starp dabisko kaltēšanas procesu un ģeogrāfisko vidi.

5.3. Cēloniskā saikne. Cilvēkfaktori

Zinātība par sēklu atlasi un labākajām audzēšanas metodēm, precīza valriekstu ražas novākšanas laika noteikšana un dabiska kaltēšanas procesa un pareizas glabāšanas nodrošināšana ir paņēmieni, kas izveidojušies un nodoti tālāk gadu gaitā. Tas ir arī svarīgs faktors augstas kvalitātes valriekstu ražošanā un visu būtisko īpašību saglabāšanā tik ilgi, cik vien iespējams, un samazina iespējamību, ka tie bojāsies, kā arī nosaka tiem augstāku tirgus vērtību.

Ņemot vērā to, ka lauksaimnieki ar ACVN apzīmētā produkta ģeogrāfiskajā apgabalā kopš neatminamiem laikiem ir atlasījuši sēklas no aizsargātajām šķirnēm, lai uzlabotu to ražību un kvalitātes īpašības un palielinātu spēju pielāgoties noteiktajam ģeogrāfiskajam apgabalam, tās atšķiras no tām pašām šķirnēm, kas audzētas citviet, pat blakus esošajos apgabalos.

Šeit audzētās šķirnes necieš no vēlīnajām salnām, jo tās zied vēlu, un to lapas nokrīt agri. Pretējā gadījumā uz šo šķirņu kokiem oliņas dētu zvīņspārņu kārtas (Lepidoptera) Cydia pomonella sugas kukaiņi (ābolu tinēji), kā rezultātā valriekstus apsēstu tārpi. Šī nelabvēlīgā ietekme, kas ar ACVN apzīmētā produkta apgabalā nav vērojama, ir regulāra parādība blakus esošajos apgabalos, kuri atrodas zemāk virs jūras līmeņa un kuros tā ierobežo gan ražas iznākumu, gan kultūraugu kvalitāti.

Valriekstu ražu novāc tad, kad tie ir sasnieguši optimālu gatavības pakāpi, kam ir izšķiroša nozīme, lai nodrošinātu augstu fenolu un antioksidantu savienojumu saturu augļos un gatavību turpmākajam dabiskajam kaltēšanas procesam. Lai saglabātu čaulas gaišo krāsu un novērstu to, ka tā kļūst tumšāka, valriekstus nedrīkst ilgstoši atstāt saskarē ar zemi.

Šajā apgabalā izmantotais kaltēšanas process ir tradicionālais un vēsturiskais dabiskais kaltēšanas process, kas sākas, tiklīdz valrieksti ir novākti (vienmēr 48 stundu laikā), lai nodrošinātu vismazāko negatīvo ietekmi uz augļu uzturvielām un organoleptiskajām īpašībām. Valriekstus izklāj uz pilnīgi tīras un sausas virsmas (ne vairāk kā trīs slāņos) vietās ar labu dabisko ventilāciju. Mākslīgus siltuma avotus nevar izmantot, un valrieksti ir regulāri jāpārvieto un jānotīra, lai novērstu pelējuma veidošanos.

Saskaņā ar rūpnieciskās kaltēšanas paņēmienu, ko procesa saīsināšanas nolūkā izmanto citos apgabalos, valriekstus kaltē, izmantojot piespiedu gaisa padevi augstā temperatūrā. Tā izraisa izplešanos un saraušanos, tādējādi čaulai zaudējot blīvējumu un paātrinoties oksidācijas procesiem, kā rezultātā valrieksti ir mazāk piemēroti glabāšanai un daudz ātrāk bojājas.

Turpretim dabiskais kaltēšanas process, ko izmanto noteiktajā apgabalā, nodrošina, ka valrieksti “Nuez de Pedroso” mitrumu zaudē lēnāk un pakāpeniski, tāpēc čaulas saglabā blīvējumu un ir mazāka varbūtība, ka tās kļūs trauslas. Tā kā čaula, kas aptver sēklu, saglabā blīvējumu, tajā nevar iekļūt gaiss un būtiskās īpašības saglabājas praktiski neskartas. Tas nodrošina, ka sēklas nekļūst tumšākas un nebojājas lipīdi (kas rada nepatīkamu garšu un smaku), un pagarina to glabāšanas laiku.

Dabiskais kaltēšanas process nodrošina arī to, ka valrieksti “Nuez de Pedroso” ir ļoti izturīgi pret plaisāšanu, tāpēc sēklu ir vieglāk izņemt no čaulas. Valrieksti, kuriem izmantots rūpnieciskas žāvēšanas process, kļūst trausli, tāpēc ir lielāka varbūtība, ka lobīšanas laikā tie drups, un sēklu izņemšana no čaulas ir grūtāka.

Atsauce uz specifikācijas publikāciju

Produktu specifikāciju sadaļā

https://www.larioja.org/agricultura/es/calidad-agroalimentaria

(1) OV L 343, 14.12.2012., 1. lpp.